হংকংয়ে অনূর্ধ্ব-১৫ চার জাতি আমন্ত্রণমূলক নারী ফুটবলের দ্বিতীয় ম্যাচেও বড় জয় পেয়েছে বাংলাদেশের মেয়েরা। প্রথম ম্যাচে মালয়েশিয়ার জালে গুনে গুনে ১০ গোল দেয়া দলটি আজ দ্বিতীয় ম্যাচে ইরানের বিপক্ষে ৮-১ গোলের ব্যবধানে জয় পেয়েছে। দুর্দান্ত ফর্মে থাকা বাংলাদেশ ম্যাচের শুরুতেই লিড নেয়। দর্শকরা ঠিকঠাক মত আসন নেয়ার আগেই তহুরা খাতুনের গোল। ম্যাচের প্রথম মিনিটেই গোল করেন তহুরা খাতুন। ম্যাচের ১৩ মিনিটে নিজের দ্বিতীয় আর ২৯ মিনিটে হ্যাটট্রিক পূর্ণ করে স্কোরলাইন ৩-০ করেন তহুরা। ম্যাচের ৩২ মিনিটে অ্যানি মগিনি ও প্রথমার্ধের যোগ করা সময়ে শামসুন্নাহার গোল করলে ৫-০ ব্যবধানে এগিয়ে বিরতিতে যায় বাংলাদেশ। বিরতি থেকে ফিরেও ম্যাচের নিয়ন্ত্রণ ধরে রেখে খেলতে থাকে তহুরা-শামসুন্নাহাররা। ম্যাচের ৬৩ মিনিটে নিজের দ্বিতীয় আর ৬৭ মিনিটে হ্যাটট্রিক পূরণ করেন শামসুন্নাহার। হ্যাটট্রিকের পথে ছুটছিলেন মগিনিও। ম্যাচের ৭৭ মিনিটে নিজের দ্বিতীয় গোলটি পেয়ে যান। তবে ম্যাচের বাকি সময় আর গোলের দেখা পায়নি এই তারকা। উল্টো খেলার শেষ মুহূর্তে একটি গোল শোধ করেন ইরান। চার দলের টুর্নামেন্টে খেলা হচ্ছে লিগ ভিত্তিতে। পয়েন্ট টেবিলের শীর্ষ দল হবে চ্যাম্পিয়ন। বাংলাদেশ শিরোপায় চোখ রেখেই খেলতে গেছে এ টুর্নামেন্ট। শেষ ম্যাচে রোববার বিকেল সাড়ে ৩ টায় স্বাগতিক হংকংয়ের বিরুদ্ধে মাঠে নামবে বাংলাদেশ দল।